সঞ্জয় রায়ের মৃত্যুর ঘটনায় অ্যাপোলো গ্লেনইগল্‌স হাসপাতালের পদত্যাগী পূর্বাঞ্চলীয় অধিকর্তা রূপালি বসুর পাশাপাশি বর্তমান অধিকর্তা রানা দাশগুপ্তকেও মঙ্গলবার জিজ্ঞাসাবাদ করল কলকাতা পুলিশ। ফুলবাগান থানার ওসি’র ঘরে রানাকে ডেকে পাঠানো হয়। 
এদিন অ্যাপোলোর অধিকর্তা রানাকে টানা প্রায় সাড়ে তিনঘণ্টা জিজ্ঞাসাবাদ করেন তদন্তকারী অফিসার এবং অন্য পুলিশ আধিকারিকেরা। পুলিশ সূত্রে জানা গিয়েছে, বিকেল সাড়ে ৩টে নাগাদ তিনি ফুলবাগান থানায় আসেন। জিজ্ঞাসাবাদের শেষে পৌনে ৭টা নাগাদ থানা থেকে বেরিয়ে যান তিনি। এদিকে, রানার যখন জিজ্ঞাসাবাদ চলছে, সেই সময় সন্ধ্যা পৌনে ৬টা নাগাদ একটি ইনোভা গাড়িতে ফুলবাগান থানায় পৌঁছন প্রাক্তন অধিকর্তা রূপালি। তাঁকে থানার অতিরিক্ত ওসি’র ঘরে বসানো হয়। সন্ধ্যা পৌনে ৭টা নাগাদ রানার জিজ্ঞাসাবাদ শেষ হলে তাঁকে ওসি’র ঘরে নিয়ে যাওয়া হয়। সেখানেই তাঁর জিজ্ঞাসাবাদ শুরু হয়।
পুলিশ সূত্রের খবর, এদিন জিজ্ঞাসাবাদ পর্বে পুলিশের সঙ্গে অনেকটাই সহযোগিতা করেছেন রানা। যদিও কয়েকটি প্রশ্নের উত্তর তিনি এড়িয়ে গিয়েছেন। তবে সঞ্জয়ের মৃত্যুর জন্য তিনি কাউকে দায়ী করেননি। সঞ্জয়ের চিকিৎসার খরচে বাড়তি বিলের যে অভিযোগ উঠেছে, সে প্রসঙ্গে কয়েকটি প্রশ্নেও তিনি মৌনী ছিলেন বলে পুলিশ সূত্রের খবর। তদন্তকারীরা তাঁর কাছে জানতে চান, মৃত সঞ্জয়ের পরিবারের কাছ থেকে ফিক্সড ডিপোজিটের কাগজপত্র জমা নেওয়ার নির্দেশ কে দিয়েছিলেন এবং হাসপাতালে তাঁর চিকিৎসা শুরু করতেই বা কেন দেরি হয়েছিল। এসব প্রশ্নের উত্তরে রানা যা যা বলেছেন, তাতে যথেষ্ট অসঙ্গতি রয়েছে বলে দাবি করেছে পুলিশ।
সঞ্জয়ের পরিবারকে দেওয়া মেডিক্যাল বিল এবং হাসপাতালের ‘ট্যারিফ চার্ট’ মিলিয়ে তদন্তকারীরা বিস্তর ফারাক খুঁজে পেয়েছেন বলে খবর। ওই বিষয়ে তদন্তকারীরা কয়েকটি প্রশ্ন করলে রানা তা এড়িয়ে যান। এক পুলিশকর্তা বলেন, ‘‘বাড়তি বিল যে নেওয়া হয়েছিল, এদিন মৌনী থেকে তা কার্যত স্বীকার করে নিয়েছেন তিনি।’’